89 йәштә хәҙер Вазифа әбей. Дөрөҫөрәге, туҡһандың өҫтөндә. Егерме беренсе йылғы аслыҡ йылында тыуған ул. Кеше аслыҡтан ҡырылған, ә ул тотҡан да тыуған да ҡуйған, үҙе әйтмәксе. Әсәһенең эсенә бер инеп ятҡас, нишләһен, ҡара тояҡ ҡарында ятмай бит инде, мөҙҙәте еткәс, донъяға яр һалған. Бөйөк Еңеүҙең 65 йыллығын да күрҙе бына быйыл, бәхете булғас, ғүмерен биргәс. Бәхете булғас, тиһә лә, күңеленә таш, тамағына төйөр тығылған әле уның бөгөн, тик илай алмай – күҙ йәштәре кибеп бөткән. Йәшһеҙ генә йәне һыҡтай Вазифа әбейҙең. Иларға сәбәбе лә бар шул, сөнки өмөтө ҡыйралды бөгөн. «Тыл ҡаһармандары» тигән китап өмөттәрен селпәрәмә килтерҙе. Алдында ятҡан ҡыҙыл тышлы «Тыл ҡаһармандары» китабының «Ғ» хәрефенә башланған бөтә фамилияларҙы бармаҡ йөрөтөп ҡат-ҡат уҡып сыҡты, ләкин үҙен тапманы. Юбилей һайын бирелгән миҙалдарының береһе менән был битте билдәләне лә, «Шәрәфет­динова» фамилиялы ҡатын-ҡыҙҙар­ҙың исемлеген уҡып сыҡты – әллә ҡыҙ саҡтағы фамилияһы менән яҙҙылармы икән? Бабайы менән ЗАГС-ҡа бик һуң торғайнылар – икеһенә лә пенсияға сығырға ваҡыт етеп, документтар юллай башлағас ҡына, никах ҡағыҙы кәрәк буласаҡ, тигәс. Ғәлиева Вазифа Сәйетғәле ҡыҙы ла юҡ, Шәрәфетдинова Вазифа Сәйетғәле ҡыҙы ла юҡ. Һы. Бына ғәжәп. Һуғыш сыҡҡан йылды егерме йәше тулған Вазифаны, балаһыҙ йәш киленде, кем өйҙә буш ятҡырып ҡуйҙы икән ул саҡта? «Ни мужыт быйт», – ти торғайны бабай­ғынаһы, берәй нәмәгә аптыраһа, Вазифа әбей ҙә, китаптың биттәрен аса-яба: «Ни мужыт быйт», – тип бер нисә тапҡыр ҡабатланы.